Üllés Nagyközség Képviselőtestületének

**…../2015.(II.25.) önkormányzati rendelete**

**A szociális rászorultságtól függő pénzbeli és természetbeni ellátásokról**

Üllés Nagyközség Önkormányzat képviselő-testülete az Alaptörvény 32. cikk (2) bekezdésében, a szociális igazgatásról és a szociális ellátásokról szóló 1993. évi III. törvény. 1. § (2) bekezdése, 10. § (1) bekezdése 25. § (3) b) 32. § (3) bekezdése, 92. § (1) bekezdése, a 115. § (3) bekezdése valamint a 132. § (4) bekezdésében foglalt felhatalmazás alapján az alábbi rendeletet alkotja meg a szociális rászorultságtól függő pénzbeli és természetbeni szociális ellátásokról

**1.§.**

Általános rendelkezések

(1) E rendelet személyi hatálya Üllés nagyközség közigazgatási területén élő a szociális igazgatásról és a szociális ellátásokról szóló 1993. évi III. tv. (továbbiakban: Sztv.) 3. §-ában foglalt és e rendelet 2. § alapja szerint meghatározott személyekre terjed ki.

(2) Az önkormányzati hatáskörben megállapítható szociális rászorultságtól függő pénzbeli és természetbeni támogatási formák:

1. rendszeres települési támogatás

aa) létfenntartási gondok enyhítésére

ab) lakásfenntartási települési támogatás

1. rendkívüli települési támogatás
2. temetési települési támogatás
3. köztemetés

(3 A rendelet hatálya alá tartozó ügyekben a (2) bekezdés a)-c) pontja szerinti ügyekben átruházott hatáskörben a polgármester/jegyző jár el, a (2) bekezdés d) pontja megállapítása esetén a polgármester dönt.

2. §

**Eljárási rendelkezések**

(1) A szociális rászorultságtól függő pénzbeli vagy természetbeni ellátások iránti kérelmet az Üllési Polgármesteri Hivatal (6794 Üllés, Dorozsmai út 40., továbbiakban: Polgármesteri Hivatal) Szociális irodájánál kell írásban, személyesen vagy postai úton előterjeszteni az e rendelet 1. számú melléklete szerinti nyomtatványon, valamint a 2. sz. melléklet szerinti jövedelemnyilatkozat, valamint az azt alátámasztó igazolások csatolásával együtt.

(2) A szociális ellátásokra való jogosultság elbírálásához a kérelmező köteles családja jövedelmi viszonyairól nyilatkozni, illetve azokat igazolni.

(3) A jövedelem fogalmánál, számításánál az Sztv.-nek a kérelem benyújtásakor hatályos rendelkezései az irányadóak.

(4) Az önkormányzat a települési támogatásra való jogosultság elbírálásához környezettanulmányt készíthet, melynek során ellenőrizheti a kérelmező jövedelmi helyzetére tett nyilatkozat valódiságát.

(5) Amennyiben a kérelmező az eljárás során az ügy szempontjából jelentős valótlan tényt állít, adatszolgáltatási kötelezettségét felhívásra sem teljesíti, az ügy szempontjából jelentős tényt elhallgat, vagy valótlan adatot szolgáltat, a közigazgatási hatósági eljárás és szolgáltatás általános szabályairól szóló 2004. évi CXL. tv. (továbbiakban: Ket.) szerinti eljárási bírsággal sújtható.

(6) A pénzbeli és természetbeni ellátások elbírálása során a Ket. eljárási szabályai alkalmazandóak.

**3. §**

**Települési támogatás** **létfenntartási gondok enyhítésére**

1. Települési támogatás annak állapítható meg létfenntartási gondok enyhítésére, akinek családjában az egy főre jutó jövedelem nem haladja meg a mindenkori öregségi nyugdíj legkisebb összegének 130%-át, *egyedül élő* esetén annak 200 %-át.
2. A települési támogatás összege egy évben a 30.000 Ft-ot nem haladhatja meg.
3. Az (1) bekezdés szerint megállapított támogatás leheti eseti, vagy rendszeres támogatás a (2) bekezdésben fogalt összeghatár figyelembevételével.
4. A létfenntartási gondok enyhítésére megállapított települési támogatás havi rendszeres ellátásként megállapítható annak, akinek a havi rendszeres gyógyszerköltsége, vagy gyógyászati segédeszköz költségének térítési díja az öregségi nyugdíj mindenkori legkisebb összegének a 15 %-át eléri vagy meghaladja, feltéve, hogy a

a) családjában az egy főre jutó havi jövedelem nem éri el az öregségi nyugdíj mindenkori legkisebb összegének 200 %-át,

b) egyedül élő esetén az öregségi nyugdíj mindenkori legkisebb összegének 250 %-át.

1. A (4) bekezdés szerint megállapított települési támogatás kizárólag gyógyszerutalvány formájában adható. A települési támogatás összegét ötszáz forintra kerekítve kell megállapítani, amely nem lehet nagyobb, mint az igazolt gyógyszerköltség, vagy gyógyászati segédeszköz költségének térítési díja. Az így megállapított támogatás összege nem haladhatja meg a havi 5.000 Ft-ot.
2. A (4) bekezdés szerinti települési támogatás iránti kérelemhez csatolni kell a járási hivatalnál benyújtott közgyógyellátás megállapítása iránti kérelemről hozott elutasító határozatot.

**4. §**

**Lakásfenntartási települési támogatás**

1. A lakásfenntartási települési támogatás a szociálisan rászoruló háztartások részére a háztartás tagjai által életvitelszerűen lakott lakás fenntartásával kapcsolatos rendszeres kiadásaik – úgy, mint villanyáram, víz, gáz, csatornahasználat és szemétszállítási díj, tüzelőanyag költségei – viseléséhez nyújtott támogatás.
2. Lakásfenntartási települési támogatásra jogosult az a személy, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyedül élő esetén a 250 %-át.

(3) A települési lakásfenntartási támogatás havi összege:

a) 1 személyes háztartás esetén: 3.500,- Ft/hó,

b) 2-3 személyes háztartás esetében: 4.500,- Ft/hó,

c) 4-5 személyes háztartás esetében: 5.500,- Ft/hó,

d) 6 és 6 személy feletti háztartás esetében: 7.400,- Ft/hó.

(4) A települési lakásfenntartási támogatást egy évre kell megállapítani. A támogatás iránti kérelmet évente meg kell újítani.

(5) A kérelmezőnek nyilatkoznia kell, hogy mely közüzemi díjhoz kéri a települési lakásfenntartási támogatás megállapítását. Kérelmében fel kell tüntetni az Szt. 18. § l) pontja szerinti adatokat is.

(6) A lakásfenntartási támogatás folyósítása a szolgáltató részére történik, annak megállapított összegét a szolgáltató írja jóvá

**5. §**

**Rendkívüli települési támogatás**

1. Rendkívüli települési támogatásban az a személy, vagy család részesíthető, aki rendkívüli élethelyzetbe kerülése miatt anyagi segítségre szorul, feltéve, hogy az egy főre eső havi jövedelem nem haladja meg a mindenkori öregségi nyugdíj legkisebb összegének 200 %-át.
2. A segély összege legfeljebb a mindenkori öregségi nyugdíj legkisebb összege lehet.
3. Rendkívüli segély kamatmentes kölcsön formájában is nyújtható azon személynek, családoknak, akik (elemi kár, jelentős anyagi megterhelést okozó esemény bekövetkezése miatt) rendkívüli szükséghelyzetbe kerültek és az 1 főre jutó havi jövedelem nem haladja meg a mindenkori öregségi nyugdíj legkisebb összegének 200 %-át. A kamatmentes kölcsön összege a mindenkori öregségi nyugdíj legkisebb összegének legfeljebb háromszorosa lehet.

**6. §**

**Temetési települési támogatás**

1. Temetési települési támogatás állapítható meg azon személy részére, aki a meghalt személy eltemettetéséről gondoskodott és családjában az egy főre jutó havi jövedelem az öregségi nyugdíj mindenkori legkisebb összegének 200 %-át, egyedül élő esetén annak 250%-át nem haladja meg.
2. Az (1) bekezdés szerint megállapított önkormányzati segély összege: 30.000 Ft.
3. A támogatás iránti kérelmet az eltemetést követő 30 napon belül kell benyújtani.
4. A kérelemhez csatolni kell a temetés költségeiről a kérelmező, vagy a vele azonos lakcímen élő közeli hozzátartozója nevére kiállított számla egy példányát, valamint a nem Üllésen anyakönyvezett haláleset esetén a halotti anyakönyvi kivonat másolatát.

**7. §**

**Köztemetés**

A polgármester az eltemettetésre köteles személyt a köztemetés költségeinek megtérítése alól – ha annak megfizetése a kötelezett megélhetését súlyosan veszélyeztetné

1. 50 %-ban mentesítheti, ha a visszafizetésre kötelezett személy családjának egy főre jutó havi jövedelme nem haladja meg az öregségi nyugdíj mindenkori legkisebb összegének kétszeresét,
2. részletekben fizettetheti meg, ha a visszafizetésre kötelezett személy családjának egy főre jutó havi jövedelme nem haladja meg az öregségi nyugdíj mindenkori legkisebb összegének háromszorosát,

**8. §**

**Kifizetési rendelkezések**

1. A megállapított szociális ellátások kifizetése a Polgármesteri Hivatal pénztárában történik minden hónap 5. napján, vagy a jogosult által megadott bankszámlaszámra történő kifizetéssel.
2. Az 1. § a)-b) pontjai szerinti települési támogatás természetbeni ellátásként is nyújthatóak.
3. A természetbeni ellátás formái:
4. Erzsébet-utalvány
5. élelmiszer
6. tüzelő
7. gyermekintézményi térítési díj megfizetése
8. gyógyszerutalvány
9. A folyósítás módjáról az ellátást megállapító határozatban rendelkezni kell.

**Záró rendelkezések**

1. Ez a rendelet 2015. március 1-jén lép hatályba.
2. E rendelet hatálybalépésével egyidejűleg a Képviselőtestület „A szociális rászorultságtól függő pénzbeli, természetbeli ellátásokról” szóló – 19/2013.(XII.12.)önkormányzati rendelete hatályát veszti.

Üllés, 2015. február 24.

Nagy Attila Gyula dr. Sugár Anita

polgármester jegyző

A rendelet kihirdetve:

2015. február 11.

Dr. Sugár Anita

Jegyző

***INDOKOLÁS***

*A pénzbeli és természetbeni szociális ellátások 2015. évben jelentős mértékben átalakul, mely jelentősen érinti Önkormányzatunk rendeletalkotási kötelezettségét és hatásköreit.*

*A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 132.§ (4) bekezdés g) pontja alapján 2015. március 1. napjától felhatalmazást kap a helyi települési önkormányzat, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait. A Sztv. 134/E. §-a alapján e rendeletalkotási kötelezettségét a Képviselő-testületnek legkésőbb 2015. február 28-ig kell teljesítenie.*

*2015. március 1-jétől a Sztv-ből a lakásfenntartási támogatásra, adósságkezelési szolgáltatásra, méltányossági közgyógyellátásra, illetve a méltányossági ápolási díjra vonatkozó szabályozás hatályon kívül helyezésre kerül, ezen ellátások biztosítása (az átmeneti rendelkezésekben foglalt eltérésekkel) a Sztv. alapján nem lehetséges.*

*Az aktív korúak ellátása (foglalkoztatást helyettesítő támogatás és rendszeres szociális segély) a járási hivatal hatáskörébe kerül, az önkormányzatok által biztosítható ellátások megnevezése egységesen települési támogatás lesz, amelynek szabályozása (mértéke, jogosultság meghatározása, formái, stb.) az önkormányzat önálló hatáskörébe kerül.*

*Az önkormányzat törvényből eredő kötelezettsége, hogy a létfenntartást veszélyeztető, rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.*

*A települési támogatások tekintetében a hatáskörök szabályozása a rendelet-tervezetben az eddigiekkel eltérően jegyzői hatáskörbe kerül*

*Üllés, 2015. február 18.*

*dr. Sugár Anita*

*jegyző*